***Տեղեկանք***

***«Եվրասիական տնտեսական միության մասին» 2014 թվականի մայիսի 29-ի պայմանագրում՝ էլեկտրոնային ձևով ծառայություններ մատուցելու ժամանակ անուղղակի հարկերի գանձման կարգի սահմանման մասով փոփոխություններ կատարելու մասին» արձանագրության հաստատման նպատակահարմարության վերաբերյալ***

 Եվրասիական տնտեսական միության շրջանակներում համագործակցության կարևորագույն ուղղություններից է հարկային քաղաքականության և վարչարարության ոլորտներում համագործակցությունը: Վերջինիս շրջանակներում իրականացվում է անդամ պետությունների միջև էլեկտրոնային եղանակով մատուցվող ծառայությունների՝ ԱԱՀ-ով հարկման միասնական քաղաքականության մշակումը, ինչը ենթադրում է ԵԱՏՄ անդամ պետությունների միջև էլեկտրոնային եղանակով մատուցվող ծառայությունների հարկման միասնական մոտեցումների կիրառում:

Այս առումով «Եվրասիական տնտեսական միության մասին» 2014 թվականի մայիսի 29-ի պայմանագրում՝ էլեկտրոնային ձևով ծառայություններ մատուցելու ժամանակ անուղղակի հարկերի գանձման կարգի սահմանման մասով փոփոխություններ կատարելու մասին» արձանագրությամբ (այսուհետ՝ Արձանագրություն) կարգավորվում են ԵԱՏՄ շրջանակներում էլեկտրոնային եղանակով ծառայություններ մատուցելիս ԱԱՀ-ի հաշվարկման և վճարման հետ կապված հարաբերություններ: Արձանագրությամբ, մասնավորապես, առաջարկվում է՝

1) սահմանել, որ անդամ պետությունները Եվրասիական տնտեսական հանձնաժողովի հետ համատեղ մշակում են էլեկտրոնային եղանակով մատուցվող ծառայությունների ցանկը, որը հաստատվում է Եվրասիական տնտեսական հանձնաժողովի խորհրդի կողմից,

2) սահմանել էլեկտրոնային եղանակով ծառայություններ ստացող իրավաբանական և ֆիզիկական անձանց գործունեության իրականացման վայրի որոշման կանոնները,

3) սահմանել, որ ԱԱՀ վճարելու նպատակով մեկ անդամ պետության հարկ վճարողը, որը էլեկտրոնային եղանակով ծառայություններ է մատուցում կազմակերպություններին կամ ֆիզիկական անձանց, որոնց գործունեության իրականացման վայր է ճանաչվել այլ անդամ պետության տարածքը, ենթակա է հաշվառման այդ մյուս անդամ պետության հարկային մարմնում,

4) սահմանել, որ էլեկտրոնային եղանակով ծառայություններ մատուցող կազմակերպությունների ցանկը պետք է տեղադրված լինի անդամ պետությունների հարկային մարմինների պաշտոնական կայքերում,

5) սահմանել, որ էլեկտրոնային եղանակով ծառայություններ մատուցելիս ծառայություններ մատուցող հարկ վճարողների՝ հարկային մարմնում հաշվառման կանգնելու (հաշվառումից հանելու) կարգը, հարկման բազան, ԱԱՀ-ի դրույքաչափերը, ԱԱՀ-ի հաշվարկման կարգը և վճարման ժամկետը, հարկային արտոնությունները, ինչպես նաև ավել վճարված ԱԱՀ-ի գումարների վերադարձման (փոխհատուցման) կարգը որոշվում են անդամ պետության օրենսդրության համաձայն, որի տարածքը ճանաչվում է որպես այդպիսի ծառայությունների իրացման վայր:

Հաշվի առնելով վերոգրյալը, ինչպես նաև այն, որ գործող օրենսդրությամբ կարգավորված չեն ԵԱՏՄ շրջանակներում էլեկտրոնային ծառայությունների հարկման ընթացակարգերը, իսկ նման կարգավորումների նախատեսումը հնարավորություն կընձեռի արդյունավետորեն հարկել էլեկտրոնային ծառայությունները՝ հայտնում ենք, որ վերոնշյալ Արձանագրության հաստատումը համարում ենք նպատակահարմար: